'J-baai se badwater lyk soos Coke' | News24
'J-baai se badwater lyk soos Coke'
'n Inwoner van Jeffreysbaai het dié foto die afgelope week op Facebook gelaai oor hoe die kraanwater lyk, nóg voor iemand gebad het. Kouga se munisipale bestuurder het egter gesê daar is geen waterprobleme by hom aangemeld nie. Tog sal dringende onde
'n Foto op Facebook van 'n bad vol bykans swart water, wat glo uit 'n Jeffreysbaaise huiskraan getap is, het kuberkletsers aan die praat.
Wavecrest-inwoners sê die kleur van hul stortwater laat hulle aan Coke dink.
Sidney Fadi, Kouga se munisipale bestuurder, was geskok om van die "Coke-kleurige" water te hoor. "Geen waterprobleem is by my aangemeld nie. Ek kan amper nie glo dat daar iewers 'n probleem met die watergehalte is nie."
Hy het toegegee dat watertoevoer én -gehalte 'n groot kopseer tot voor Februarie vanjaar was. "Nuwe toerusting en infrastruktuur het daarna vir uitstekende watergehalte gesorg. Ek moedig inwoners aan om waterprobleme so gou as moontlik aan te meld sodat ons die probleme kan oplos."
Die munisipaliteit wil verhoed dat vakansiegangers soos verlede jaar "wegvlug" van die vrot water. Daar is reeds begin met die opknapping van die infrastruktuur "sodat besoekers lekker vakansie in Jeffreysbaai kan hou", sê Fadi. – Cara-Lee Scheun